**Pašvaldību aizņēmumu pieprasījumu iesniegšana, izskatīšana un izsniegšana**

1. Pašvaldība saskaņā ar normatīvajiem aktiem par kārtību, kādā nodrošina informācijas apriti, izmantojot Valsts kases nodrošinātos e-pakalpojumus, ar e‑pakalpojuma *eAizņēmumi* starpniecību iesniedz Padomē Ministru kabineta 2019. gada 10. decembra noteikumu Nr. 590 “Noteikumi par pašvaldību aizņēmumiem un galvojumiem” 5. punktā norādītos dokumentus.
2. Padome pieņem lēmumu par aizņēmuma ņemšanu, kurā norādīts aizņēmuma mērķis, apmērs, aizdevējs – Valsts kase vai cits aizdevējs, aizņēmuma izņemšanas periods, atmaksas termiņš, pamatsummas atliktais maksājums (ja nepieciešams).
3. Padome izvērtē iesniegtos dokumentus un pieņem lēmumu par aizdevuma saņemšanas akceptēšanu vai atteikumu konkrētai pašvaldībai. Tikai pēc Padomes akcepta saņemšanas pašvaldība iegūst tiesības saņemt aizņēmumu.
4. Atsevišķos gadījumos pēc pašvaldības lūguma finanšu ministrs var apstiprināt citu aizdevuma līguma slēdzēja pusi, ja aizdevuma nosacījumi ir finansiāli izdevīgāki nekā valsts aizdevuma nosacījumi.
5. Valsts aizdevumu pašvaldībai Valsts kase izsniedz saskaņā ar Pašvaldību aizņēmumu un galvojumu kontroles un pārraudzības padomes sēdes protokola izrakstu.
6. Pēc apstiprinoša Padomes lēmuma, kas noformēts Padomes sēdes protokola izraksta veidā, saņemšanas pašvaldība sazinās ar Valsts kasi par aizdevuma līguma slēgšanu. Aizdevuma procentu likmi nosaka aizdevuma līgumā atbilstoši pašvaldības izvēlētai mainīgai vai fiksētai procentu likmei. Aizdevuma nosacījumus Valsts kase saskaņo ar pašvaldību.
7. Saskaņā ar saņemto informāciju Valsts kases Klientu pārvaldības departaments sagatavo līguma projektu un nosūta to pašvaldībai parakstīšanai. Pēc aizdevuma līguma parakstīšanas pašvaldība to atsūta atpakaļ uz Valsts kasi.
8. Elektronisko līgumu nosūtīšanai tiek izmantots Valsts kases e‑pasts e‑ligumi@kase.gov.lv.
9. Valsts aizdevuma vai aizdevuma daļas izmaksu Valsts kase veic tikai pēc pašvaldības *eAizņēmumos* iesniegtā Aizdevuma izmaksas pieprasījuma saņemšanas.
10. Aizdevuma līguma darbības laikā par piešķirto, bet neatmaksāto aizdevumu pašvaldība maksā aizdevuma procentu likmi un, ja attiecināms, aizdevuma riska procentu likmi.
11. Pēc pašvaldības rakstiska pieteikuma Valsts kases izsniegtā valsts aizdevuma piemērojamās procentu likmes pārskatīšana notiek ne biežāk kā vienu reizi piecos gados, sākot ar otro izsniegtā valsts aizdevuma līguma darbības gadu, ja starpība starp iepriekš noteikto aizdevuma procentu likmi un to likmi, kas tiek piemērota valsts aizdevumiem, ir lielāka par 1% un atlikušais termiņš līdz aizdevuma atmaksas beigu termiņam pārsniedz 2 gadus. Vienu reizi piecos gados izsniegtajam valsts aizdevumam drīkst mainīt aizdevuma procentu likmes fiksēšanas periodu.
12. Pašvaldībām, kuras ir pieņēmušas lēmumu par nosacījumu maiņu, jāiesniedz Valsts kasē pieteikums par aizdevuma procentu likmes maiņu, norādot aizdevuma līgumu numuru un slēgšanas datumu, domes lēmums par aizdevuma procentu likmes maiņu.